**KIZÁRÓLAG A VILÁG LEGFEJLETTEBB ÖNTÖLTŐ HIBRID ELEKTROMOS HAJTÁSÁVAL KAPHATÓ IDEHAZA A LEXUS RX**

**Miután Lexus európai csúcs SUV-ja, az RX korábbi generációját a Nyugat-Európában és Magyarországon szinte kizárólag (mintegy 99%-ban) a világ legfejlettebb, negyedik generációs környezetbarát öntöltő hibrid elektromos hajtásával választották az ügyfelek, a modell új generációja hazánkban is kizárólag ezzel a hajtással lesz elérhető a jövőben. A hazai piacra érkező RX 450h takarékos és erőteljest öntöltő hibrid elektromos hajtásában egy rendkívül hatékony, 3,5 literes, közvetlen üzemanyag-befecskendezéses V6-os benzinmotor működik, amelynek összteljesítménye az elektromos hajtással kiegészülve 313 lóerő. A benzin hajtású, 2,0 literes RX 300 és 3,5 literes RX 350 modellváltozatokat csak bizonyos piacokon, például Oroszországban, Ukrajnában, Kazahsztánban és a Kaukázusban forgalmazzák majd.**

A 2020-as Lexus RX 450h hajtáslánca alapjaiban nem változott, ám még tovább finomították azt: a világ legfejlettebb, negyedik generációs öntöltő full hibrid rendszerében egy 3,5 literes, közvetlen üzemanyag-befecskendezéses V6-os benzinmotor működik, amelynek legnagyobb teljesítménye 193 kW/262 DIN LE 6000 1/perc fordulatszámon, csúcsnyomatéka pedig 335 Nm 4600 1/perc fordulatnál. A rendszer összteljesítménye (a belsőégésű és az elektromotor együttes működésekor) 230 kW/313 DIN LE. A benzinmotor égéskamráinak kialakítása javítja az égés hatékonyságát. WLTP-ciklusban mérve a CO₂-kibocsátás legalacsonyabb értéke 172 g/km, az üzemanyag-fogyasztás pedig 7,6-7,9 l/100 km. (NEDC-korellált adatok: kombinált üzemanyag-fogyasztás 5,8 l/100 km-től, CO₂-kibocsátás 132 g/km-től.)

A Lexus Hybrid Drive System fő komponenseit és vezérlő rendszerét újratervezték a vállalat mérnökei, hogy az autó továbbra is kategóriaelső üzemanyag-fogyasztást, minimális károsanyag-kibocsátást és kimagasló közúti teljesítményt kínáljon. Az első sebességváltó-differenciálmű egységben a váltóolaj hőmérsékletét új, vízhűtésű rendszer szabályozza, az előterheléses differenciálmű pedig javítja a teljesítményt és az egyenesfutást. A hátsó egységbe beépített E-Four rendszer biztosítja az RX 450h összkerékhajtását; ezt a mérnökök háromtengelyes konfigurációra alakították át. A szerkezet így kompaktabb kialakítású lett, és a bemenő tengely a lehető legközelebb kerülhetett a kimenő tengelyhez. Az egység háza és burkolata alumíniumból készül, ami további tömegcsökkenést eredményezett. A szívónyílások és az égéskamrák kialakításának köszönhetően a hengerekben tökéletesebben örvénylik a benzin-levegő keverék, így tovább javul az égés hatékonysága. A teljesítményvezérlő egységet (PCU) és a hibrid motorvezérlő egységet (ECU) is áttervezték, hogy a rendszer jobb energiahatékonysággal és még inkább felhasználóbarát módon működjön, és kifinomultabban adja le teljesítményét. Könnyebb és hatékonyabb elektromos vízpumpát alkalmaztak, a hibrid akkumulátort pedig más formában rendezték el, hogy kompaktabb kialakításával még kevesebb helyet foglaljon. Az E-Four elektromos összkerékhajtási rendszer tökéletesített vezérlő funkciói még gyorsabb működést biztosítanak, amikor a vezető a kanyarban kezd gyorsítani.

**Hogyan működik az elektromos összkerékhajtás?**

Az RX 450h összkerékhajtású változatában a Lexus proaktív E-Four rendszere működik: ennek lényege, hogy a hátsó tengelyhez egy külön elektromotor/generátor csatlakozik. Az üzemanyag- és energiafogyasztást hatásosan csökkenti, hogy az AWD kizárólag szükség esetén kapcsol be, ugyanakkor a hátsó elektromotor generátorként működve tölti az autó akkumulátorát, amikor a regeneratív fékrendszer aktív. Az első és a hátsó tengelyek közti, valamint az egyes kerekek közötti vonóerő-elosztás mértéke a vezető előtti multiinformációs kijelzőn követhető nyomon.

###

**További információ:**

**Varga Zsombor**

PR manager

Toyota Central Europe Kft.

Tel.: +36-70-4000-990

E-mail: zsombor.varga@toyota-ce.com